khistorydata/jeongjo-sjw-relations huggingface dataset:
정조 2년
戊戌十月二十三日巳時。上御熙政堂。晝講入侍時。知事李徽之。特進官李重祜。參贊官吳載紹。侍讀官宋煥億。檢討官黃昇源。假注書李百亨。記事官李信祜鄭東浚。安春君烿。行副護軍李昌運。以次進伏訖。上讀泰伯篇前受音訖。煥億起伏。讀下篇。自子罕言利與命與仁。止天之將喪斯文也。上又讀新受音訖。煥億曰。此仁字。全體之仁。非求仁之仁也。仁之道。大矣。若雅言。則學者恐有憑虛躐等之弊也。又若放於利而行則多怨。故竝罕言。雖尋常言語之間。聖人用意處。有可見矣。今殿下。在君師之位。凡語默動靜。必爲法先聖。以至於作成人才。臣所望也。孔子之絶四。不曰無而曰絶者。永絶根本之意也。旣知爲病痛。則當絶其根本。毋使復萌矣。伏願聖上留念焉。上曰。下番爲之。昇源曰。絶四章。此聖人之極工。而凡人病痛。皆由於此四者。朱子所謂。惟聖浩浩其天。衆人蚩蚩者。不出無此四。有此四之間。而毋我二字。尤是舍己從人之意也。殿下以天縱之智。有日新之工。則政是大有爲之時。而目下世道。猶不徯志。聖心精一執中之工。或有未盡而然矣。伏願以此章毋意毋我爲念。以做熙洽之功焉。上曰。知事特進官爲之。徽之曰。絶四之四者。其病源。不過一私字。若順於理。則自無此四者之弊。而只緣私字之未祛。致此許多病敗。至於帝王政令施措之間。其爲害尤甚。伏願聖上。存戒于玆。重祜曰。筵臣旣盡詳奏。臣無更陳矣。上曰。參贊官爲之。載紹曰。臣亦別無可達矣。上曰。孟子七篇。至於利。極其嚴隄防。而孔子則只罕言者。何也。煥億曰。聖人豈不嚴隄防乎。但永不言。則學者不知所避。故言之而亦罕耳。上曰。此利字。非利慾之利。與元亨利貞之利同。非是不言利也。聖人初不覺利故耳。程子。計利則害義云者。非謂利慾也。雖利貞之利。若較計則害於義矣。上曰。絶四中。必者。期必之謂。學者之期必於聖賢最好。而若病其期必。學聖。亦不可期必歟。至於固字。學者之爲學。堅固然後。可以成矣。帝王之爲政。堅固然後。可以成矣。絶四之工。亦堅固爲之然後可以永絶。而初若黜固。則於何執而有所成乎。煥億曰。雖以註觀之。固執。滯也。謂無固執之意也。上曰。若使擇善而固執。則好矣。雖以初學言之。善不善之間。若不固執。凡百事爲。皆不堅固矣。豈有所成哉。毋固。聖人然後。可矣。講訖。命書傳敎曰。偕來承旨之狀啓具悉。卿何過讓之至於此甚乎。予之必欲致卿之意。旣罄於前後疏批及敦諭。今不更事縷縷。卿其念玆。卽起登途事。更爲傳諭于儒臣宋德相處。上曰。上番何日往鄕乎。煥億曰。明將下往矣。上曰。予於儒臣。實非虛禮。下去後。以此意。及之焉。又命書傳敎曰。偕來承旨徐有防。移除臺職。旣命承召儒臣宋德相處。更遣承旨傳諭。與之偕來。又命書傳敎曰。偕來承旨。同副承旨進去。上曰。右副承旨入侍。賤臣承命出。與右副承旨李在學偕入。上命書傳敎曰。諸道嚂死渰死燒死民人等處恤典之規例。道各不同。或有不請而特敎題給者。或有直施而廟堂覆奏者。或有不請不直施。而自戶曹稟處者。又或有一道之內。死亡雖至百餘人之多。而若不充一邑三人之數。則不得施行之事。同是民也。則恤典之或爲或不爲。豈非無謂之甚者乎。斯皆在所當革之例也。此後諸道嚂死渰死燒死民人等恤典。勿拘一邑三人之數。當通同擧行。以此意。自政院下諭諸道。其令自本道。枚擧人名。以令該曹稟處之意。仍爲定式施行。以全羅監司鄭元始人物渰死狀啓。慶尙監司李在簡人物渰死狀啓。江原監司李亨逵人物嚂死渰死燒死狀啓。慶尙左水使柳鎭恒人物渰死狀啓。平安監司洪樂純人物燒死嚂死狀啓。命書傳敎曰。欲爲釐正之故。竝姑留中矣。今旣定式。一倂下戶曹稟處。此後恤典。狀啓覆奏時。本曹如無行公判書。則遲滯之弊。反不如定式之前。雖亞王堂。亦爲回啓。勿越三日之限事。定式。上命退。諸臣以次退出。
정조 2년
戊戌十月二十三日午時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。仁乞獄事。金鳥統達伊。果是看證之切緊。而初不捧招。極其疎虞矣。民始曰。以此觀之。外邑成獄。多有疎虞之弊矣。上曰。其欲私和之計。亦涉殊常矣。民始曰。然矣。此亦可疑之端矣。上曰。白骨黃口。申飭。果有利益於民乎。民始曰。其在恤民之道。聖敎雖好。而黃口一節。自先朝。數數申飭。而終未免仍舊之患。此乃救之無術者也。上曰。外邑守令。若誠心査括。以爲代充。則豈有如此之弊乎。民始曰。爲守令者。非不欲細櫛。無役之民。以充以代。而圖免多岐。欺蔽多端。實無矯革之方。故每每如此云矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨蔡弘履坐直。左副承旨吳載紹坐。右副承旨李在學坐直。同副承旨尹塾奉命在外。注書柳孟養藥院直一員未差。假注書李百亨仕直。事變假注書張至顯病。
정조 2년
李在學啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 2년
傳于鄭民始曰。左承旨與副司直李鎭衡入侍。
정조 2년
傳于吳載紹曰。左副承旨入侍。
정조 2년
以大司諫徐有防。司鍊沈念祖。正言李泰永鄭淵淳。牌不進罷職傳旨。傳于李在學曰。只推。
정조 2년
兵曹口傳政事。以閔義爀爲副摠管。
정조 2년
蔡弘履。以弘文館言啓曰。本館上番闕直。事甚未安。校理李鼎揆李度默。副校理韓光近。竝卽牌招。以爲推移入直之地。何如。傳曰。允。
정조 2년
又以禮曹言啓曰。卽接翼陵參奉所報。則本陵忌辰祭享時。兩官當爲備員參祀。而別檢李集斗。時在洪忠道鎭川地。身病猝重。不得上來云。莫重祭享。兩官不可不備員。別檢李集斗。今姑改差。其代。令該曹口傳差出。以爲備員將事之地。何如。傳曰。允。
정조 2년
吏曹口傳政事。以洪仁浩爲翼陵別檢。
정조 2년
持平金憙啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順亟令王府。設鞫嚴問。請三水府定配罪人洪達洙亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。夬正王法。請旌義縣減死安置罪人興老。亟寢酌處之命。仍令王府設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府更加嚴鞫。期於得情。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。措辭見上上曰。不允。
정조 2년
大司憲趙時俊疏曰。伏以臣之弟時偉。以冬至書狀官。方帶持平兼銜。取考續典相避條有曰。臺諫與兼臺相避。臣之所叨憲職。自在應避之科。而緣臣謏陋。未諳事例。再昨啓覆。倉卒承命。今始覺得。短章自陳。矇然之失。宜無所逃。伏乞聖明。將臣職名。照例許改。以存公法。以安私分。千萬幸甚。答曰。省疏具悉。疏辭。下該曹稟處。
정조 2년
戊戌十月二十四日。記事官姜彙鈺。刑曹。殺獄罪人李千奉加刑啓目。傳曰。除尋常。各別嚴刑。期於得情爲良如敎。
정조 2년
刑曹。僞造御寶罪人金奉鎭加刑啓目。傳曰。除尋常。各別嚴刑。期於得情爲良如敎。
정조 2년
刑曹。殺獄罪人李光點加刑啓目。傳曰。除尋常各別嚴刑。期於得情爲良如敎。
정조 2년
戊戌十月二十四日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。上曰。王大妃殿進御二錢重人蔘粟米飮。調竹瀝薑汁一貼煎入。出榻敎上曰。昨日儒賢之批。不爲長語。而亦諭其姪。聞此則或可有幡然之意乎。國榮曰。殿下敦召。旣知其非爲虛禮。則其在義分。似當一番造朝矣。上曰。恤典定式。果是善變通之事矣。國榮曰。然矣。燒渰死中。一邑不滿三人。則終不得施行云。實是欠典。今此定式。實爲朝家軫恤之盛澤矣。上曰。吏判何時當爲入來乎。國榮曰。晦前。似當入來云矣。命退去。諸臣以次出。
정조 2년
戊戌十月二十四日巳時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。副司直入侍。副司直李鎭衡進前。上謂鎭衡曰。聞卿有病。今已差減否。鎭衡曰。宿症當寒復發矣。近日則少差矣。上謂民始曰。贈判書墓致祭。何日當發行乎。民始曰。明日將下直出去矣。上曰。後苑調馬。古例。五日一次爲之。而近來不能修擧。蓋緣事務之不暇也。今日欲爲之。而旣是內調馬。則外臣無入見之事。卿等則與他自別。故今將同往見之矣。因命都承旨入侍。都承旨洪國榮進前。上出資始門。乘輿出開泰門。諸臣隨之。上詣春塘臺殿座。上曰。別軍職及入直宣傳官待令司僕一二提調入侍。司僕都提調徐命善。提調李徽之進前。命善曰。日寒猝劇。聖體。若何。上曰。一樣矣。上曰。廐馬皆待令乎。命善曰。旣承內調馬下敎。故皆待令於靑陽門外矣。上曰。內乘領馬入來。命依例調馬。上曰。內調馬。例以五日一次爲之。而連因朝家之多事。尙未擧行矣。今日則特命爲之。此後。亦爲待下敎擧行。可也。命善曰。調習廐馬。自是古例。依例爲之。則好矣。國榮曰。副摠管具明謙。方帶臣營中軍。而本營多有擧行之事。每緣摠管之入番。多有相礙者。似有變通之道矣。上曰。副摠管具明謙改差。其代。口傳差出。出榻敎上還內。諸臣遂退出。
정조 2년
戊戌十月二十四日巳時。上御熙政堂晝講。詣臺臺臣。同爲入侍時。知事黃景源。特進官具載純。參贊官李在學。侍讀官宋煥億。檢討官黃昇源。假注書李百亨。記事官李信祜鄭東浚。安春君烿。行副護軍閔義爀。持平金憙。以次進伏訖。上謂子罕篇前受音訖。煥億起伏讀下章。自太宰問於子貢。止牢曰子云吾不試故藝。上又讀新受音訖。煥億曰。太宰。以多能知聖。則不足以語聖。而子貢之對的當。可謂知聖人矣。孔子亦以謙辭。有知我之訓。而若以多能率人。則人將徇末而忘本源之地。故更以多乎哉。不多也曉之。人君導率之道。亦以本源爲懋。則好矣。上曰。下番爲之。昇源曰。上番導率之言。甚好。必以先德行後才藝之道爲念。臣所望也。上曰。知事特進官爲之。景源曰。孔子云。太宰知我。大抵多能。非聖人之事。而不曰不知。乃曰知我。聖人辭令。如是忠厚。人君辭令。必法此意。勿爲迫切。則好矣。載純曰。諸臣盡達。則別無更陳矣。上曰。參贊官爲之。在學曰。臣亦無仰達者矣。上曰。大體子貢。極其穎悟。而於此章。尤可見升堂入室處也。雖聖人。不可謂不多能。而子貢因以多能對之。則此因其勢利導之意。可謂善其對矣。孔子不多之訓。亦非謂眞不多。有若無。實若虛故云耳。煥億曰。聖敎然矣。講訖。上曰。臺臣傳啓。出去臺廳爲之。仍命退。諸臣以次退出。
정조 2년
行都承旨洪國榮藥院直。行左承旨鄭民始奉命在外。右承旨蔡弘履坐。左副承旨吳載紹坐直。右副承旨李在學坐直。同副承旨尹塾奉命在外。注書柳孟養藥院直一員未差。假注書李百亨仕直。事變假注書張至顯仕。
정조 2년
李在學啓曰。大司憲趙時俊疏批未回啓。執義兪彦鏶。掌令金鍾厚尹弼秉在外。持平沈豊之金憙呈辭。以監察茶時之意。敢啓。傳曰。知道。
정조 2년
傳于吳載紹曰。坐直承旨入侍。
정조 2년
蔡弘履。以弘文館言啓曰。本館下番副修撰李謙彬。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。
정조 2년
又以弘文館言啓曰。本館上番闕直。事甚未安。修撰曺遠振黃昇源。副修撰李儒慶。竝卽牌招。以爲推移姑陞入直之地。何如。傳曰。允。
정조 2년
以校理李鼎揆李度默。修撰黃昇源曺遠振。副修撰李儒慶。牌不進罷職傳旨。傳于李在學曰。只推。
정조 2년
副校理韓光近疏曰。伏以臣。一疾支離。五載沈痼。屛伏窮廬。念斷榮塗。館職新命。忽下意外。愧增濫竽。感極記簪。祗奉除旨。若隕自天。闔室驚惶。莫省攸措。噫。聖人有作。萬物咸覩。賢畯布列。化理淸明。此誠人臣千載難逢之會也。在廷百執事。無不奔走後先。思效尺寸。以圖涓埃之報。而臣獨幸而遭時。不幸而遇疾。徒抱犬馬之戀。未近日月之光。有臣如此。生不如死。每一念至。惟有悼歎。上天至仁。一物不遺。至使癈痼之蹤。亦被陶甄之恩。授以邇班。召以庚牌。臣雖無狀。亦具秉彝。豈不欲一登文石。退塡溝壑。而臣之阿暏宿症。便成貞疾。鍼藥罔效。進退無常。方其苦劇之際。難辨輿薪。雖在少歇之時。最忌風寒。多年漆障。終日面壁。尋常書牘。亦已廢閣。出入筵席。匪可擬議。才識之魯莽。猶屬例讓。病形之奇惡。無路强勉。古之人。有十年闔眼。得療其疾者。誠使臣。專意此法。捱過年月。則庶可以復覩天日之明。少伸葵藿之忱。倘蒙聖上體物之仁。獲遂微臣養疴之願。得以還旣廢之視。不至爲永棄之物。則自今至死之年。罔非天地生成之澤也。怵分畏義。雖欲死入肅。揣己量力。實難强疾冒膺。玆從禁扄之外。略控疾痛之號。伏乞聖慈。俯垂諒察。將臣職名。特許鐫改。仍命選府。勿復檢擬焉。臣於冀免之章。豈敢贅說。而輿疾之討。不容緩聲。略此附陳焉。噫嘻。國與賊。不可以兩存。恩與法。不可以竝行。凶賊存而其國不危。私恩行而公法得伸者。自古及今。臣未之聞也。今之人。無小大智愚。莫不曰鄭妻可殺也。龜柱可誅也。戴天之讐。一國同情。罄竹之罪。萬口咸討。古紙之啓。連歲苦爭。而還作文具。公車之章。鎭日來積。而渾歸常談。霜雪未施。不能無天地之憾。寬仁太勝。未免爲聖人之過。今雖有終日之言。難以得回天之力。則如臣菲薄之誠。蕪拙之辭。徒襲他人陳談。更無別般新話。而欲請諸臣不得請之事。以明今日未能明之義者。固知不量力。甚矣。然臣聞明主。可以理奪。殿下試思之。天下之理。公而已。一涉些私。便非這理。伏惟聖學高明。造詣卓越。凡於事理上明辨之工。罔有錙銖之差。則況今誅討大義理。直是撑天地亘古今。不易之常也。特以一時之私。遂廢天理之公。將使大義晦塞。君綱隳損。世道人心。無以維持。亂臣賊子。靡所懲畏。以殿下之明聖。豈不審察乎。此而乾斷尙遲。王法不行。變怪層生。而憂畏轉深。玩愒成習。而戡定無期。臣愚死罪。妄以爲。殿下之於義理公私之分。猶有所未盡而然也。天討之未擧。固已齊憤。而聖上之加勉。恐爲急務。伏願聖上。克懋窮格之工。益勵奮發之政。使私恩。不得以掩公義。兇賊。不得以逭國法。非但神人之憤可洩。抑亦聖明之學有光。惟殿下懋哉。答曰。省疏具悉。討國賊而先勉予學力。予庸嘉之。爾其勿辭。調理察職。
정조 2년
持平金憙疏曰。伏以臣。以魯劣之姿。猥叨論思之任。殆近一年矣。每一自顧。不稱是懼。而頃當伏閤之日。伏奉聖敎。誨責備至。而前後臺疏。論斥甚峻。臣尙今蹙恧。如不自容。而所被薄勘。曾未幾何。玉署霜臺。恩命荐降。臣於是。尤不勝震越之忱。而義重沐浴。章皇出肅。隨參聯啓。亦已多日矣。噫。臣雖極愚迷。向於伏閤以前。已有聯箚所陳。則豈不知兩賊竝論。義理當然。而只緣繼發之計。有失斟量。遂使致討之擧。不免顚錯。臣何敢逃其罪乎。況臣於臺職之後。所以懲討者。只是故紙之謄傳。而曾不能沬血碎首。尙與此賊輩俱生。臣之罪。於是乎益大矣。顧何敢因仍冒居於臺次乎。伏乞聖明。亟遞臣職。以安微分焉。臣固不以見職自居。而事係當論。亦不敢泯默。惟殿下垂察焉。有國大事。在於祀典。而太廟享禮。尤豈不至重且大耶。況我殿下。御極以來。每當祀享。必遵禮節。克盡誠敬。此實群下之所欽仰。而向者宗廟冬享大祭時。永寧殿第十一室。獨闕所上之香。及其祼薦之際。倉卒推移。極其苟艱。失禮之大。莫此爲甚。而傳聞所及。孰不驚心。伊時殿司之昏謬慢忽。罪固大矣。而以大臣而爲獻官者。尙亦可以視若尋常。徒事䌤縫。不思所以陳稟而論其罪耶。若以爲細故也。則大享闕香。事未前聞。若或爲殿司地。則雖欲容私。所重安在。以此以彼。臣誠莫曉其所以也。噫。殿下之所以倚任於大臣者。何如。大臣之所當報答於殿下者何如。而此事如此。他尙何論。臣竊爲大臣慨然也。至於亞獻終獻官。雖與首獻官。稍有間焉。而亦烏得無罪耶。臣謂其時亞獻終獻官。亟施譴削之典。斷不可已。而殿司。竝卽拿問嚴處。宜矣。答曰。省疏具悉。冬享大祭時。永寧殿第十一室香闕漏事。聞極悚然。眞有是云歟。伊時上獻之大臣。每事必欲綜密。則何置不以聞。不念如不祭之意乎。殊可訝惑。亞獻終獻官譴削事。當從後處分。當該殿司官事。問名拿處。爾其勿辭。從速察職。
정조 2년
戊戌十月二十五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。左承旨出去乎。國榮曰。俄已出去矣。上曰。王大妃殿。進御二錢重人蔘粟米飮。調竹瀝薑汁一貼煎入。出榻敎上曰。惠慶宮進御湯劑。問於醫官乎。國榮曰。臣與諸御醫相議。則皆以爲。當寒調理之劑。莫如六君子湯。今亦依前進服。爲好云矣。上曰。惠慶宮。進服加味六君子湯五貼製入。出榻敎上曰。外方未錄啓死囚。甚夥然云。多年滯囚。死生未決。此亦王政之所關。不可不一番審理矣。國榮曰。臣亦以此事。欲一番仰奏而未果矣。今承聖敎。果爲允當矣。外方未決之囚。其數夥然。道臣守令。互相持疑。遷延時月。使許多罪囚。充滿囹圄。非但償命之且急。亦關刑政之圇。一次審理。斷不可已矣。命退去。諸臣以次出。
정조 2년
戊戌十月二十五日初更四點。上御誠正閣。坐直承旨入侍時。右副承旨李在學。假注書李百亨。記事官李信祜鄭東浚。以次進伏訖。上命書持平金憙疏批後。上曰。金憙此疏。姑不知風聞與否。而但予若有誠意。大臣。豈如此乎。果有是事。大段不善爲之事。而其間幾日。今始聞之。承旨亦已聞乎。在學曰。伊時臣在鄕未知。而果若是言。不善爲矣。上曰。其時殿司官。誰也。在學曰。曺允先矣。上曰。誰族乎。在學曰。故校理曺命敬之子也。上曰。予所以取此大臣者。爲綜核故也。今云如此。誠是意外矣。仍命書傳敎曰。事係莫重祀典。雖値齋日。冬享大祭時。永寧殿殿司官拿處。明日捧供以奏。又命書傳敎曰。館員不備。只推玉堂。竝卽牌招。推移入直。上曰。近來臺諫擧條。注書書之乎。賤臣起伏對曰。小臣書之矣。上曰。善書矣。篆字亦書云。然否。賤臣對曰。雖書之而不能善矣。上曰。出去。篆字書入。仍命退。承史以次退出。
정조 2년
李在學啓曰。大司憲趙時浚疏批未回啓。執義兪彦鏶。掌令金鍾厚尹弼秉在外。持平沈豐之金憙呈辭。以監察茶時之意。敢啓。傳曰。知道。
정조 2년
李在學。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 2년
又以宿衛所言啓曰。再昨日春塘臺本所所管入直軍兵等。私習追擊時。訓鍊軍兵中。獲捉人物之類。分付該營。使之施賞之意。敢啓。傳曰。知道。
정조 2년
又啓曰。卽者議政府錄事來言。右議政鄭弘淳以爲。臺疏峻嚴。悚懍靡措。走伏金吾。恭竣誅罰云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 2년
又啓曰。卽者義禁府都事來言。右議政鄭弘淳。今方待命於金吾門外云。係是大臣去就。敢啓。傳曰。知道。
정조 2년
傳于李在學曰。旣示飭勵。兵判越捧下敎蕩滌。
정조 2년
李在學。以訓鍊都監言啓曰。因宿衛所草記。入直軍兵等。春塘臺私習追擊時。獲捉人物。本局軍兵姜仁澤等六名。各木一疋。依例施賞之意。敢啓。傳曰。知道。
정조 2년
同副承旨尹塾書啓。臣敬奉聖敎。馳往傳諭于京畿水原地東北面萬義村。成均館祭酒宋德相所住處。則以爲。臣頃以草草數語。付達於承旨回啓中。而竊欲續具實封。罄陳危悃。疾病轉劇。遷就至此。方切悚惶之至。卽者承宣。又以偕來。來臨宣諭。臣奉讀未竟。五情飛越。罔知攸措。噫。聖上。不知臣之無似。隆恩殊禮。愈往愈摯。臣雖迷頑。豈不思竭蹶趨承。而目下病狀。萬萬危苦。坐臥起居。不能自由。精神昏眩。若在烟霧。以此筋力。何以致身於百餘里之外哉。前來史官承宣。目見此狀。臣不敢一毫誣罔。以重其罪戾也。數日之間。神氣倘或少勝。謹當更入文字。仰暴危懇云矣。臣旣承偕來之命。姑爲仍留。緣由。竝以馳啓。踏啓字。
정조 2년
戊戌十月二十六日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。王大妣妃殿進御二錢重人蔘粟米飮一貼煎入。出榻敎上曰。永寧殿闕香事。極其驚怪。右相做事綜密。而何不卽爲請罪廟司乎。國榮曰。事甚重大。故不得發覺云矣。上曰。臺疏中。大臣指斥之語。似甚過矣。國榮曰。不卽請罪。雖有所失。遣辭之際。聲罪頗緊。殊非淸朝厚風矣。上曰。卿言是矣。命退去。諸臣以次出。
정조 2년
傳于李在學曰。左承旨入侍。吏曹判書同爲入侍。
정조 2년
李在學啓曰。卽者議政府錄事來言。右議政鄭弘淳以爲。雖伏承勿待命之命。懍蹙轉深。嚴誅是俟。仍爲胥命云。又納命召。何以爲之。敢稟。傳曰。勿待命事。遣史官更爲傳諭。仍傳命召。
정조 2년
李在學。以兵曹言啓曰。五衛將李周爀。素患痰癖之症。當寒添劇。時月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 2년
以慶尙監司狀啓。十一月令薦新及朔膳進上生靑魚。限內不得封進。惶恐待罪事。傳于蔡弘履曰。勿待罪事。回諭。
정조 2년
司諫沈念祖。持平金憙沈豐之。校理李度默。正言鄭淵淳。修撰曺遠振黃昇源。副修撰李謙彬啓曰。請亟寢鄭致達妻減死安置之命。夬正王法。以洩神人之憤。請還寢韓翼謩。金吾草記勿施之命。請放歸田里罪人金相福。爲先極邊遠竄。請黑山島定配罪人龜柱。亟加嚴鞫。夬正王法。措辭見上答曰。不允。司諫沈念祖。持平金憙沈豐之。正言鄭淵淳啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請還寢象厚放歸田里之命。仍施絶島定配。請彦衡養遂獻遂。竝令王府設鞫嚴問。請還寢會遂。絶島定配之命。仍令王府設鞫得情。請還寢李觀源。定配之命。更令王府設鞫得情。請遲晩後。物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。持平沈豐之啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。請梁山郡定配罪人錫達。依律處斷。請削黜罪人金漢耆亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。夬正王法。請旌義縣減死安置罪人興老。亟寢酌處之命。仍令王府設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府更加嚴鞫。期於得情。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。措辭見上答曰。不允。司諫沈念祖啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。夬正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳。放釋之命。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請還寢福氷。酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請定配罪人具翼遠。亟寢酌處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府設鞫得情。夬正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府設鞫嚴問。夬施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請吳濬根。亟施屛裔之典。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一倂詳査。絶島散配。請柒原縣定配罪人志遜。更令王府設鞫嚴問。期於得情。請散配罪人孫景完李德杓鄭德涵趙命禧金德獜。竝令王府更加嚴鞫。依律處斷。請減死定配罪人德秀。亟令王府更加嚴鞫。夬正王法。請削黜罪人鄭履煥。絶島安置。措辭見上上曰。不允。
정조 2년
戊戌十月二十七日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。王大妃殿問安。近日。何如。上曰。與前一樣矣。國榮曰。粟米飮善爲進御乎。上曰。連爲進御矣。上曰。王大妃殿進御二錢重人蔘粟米飮。調竹瀝薑汁一貼煎入。出榻敎上曰。昨夜承旨。以校書校理事微稟。極其怪也。眞招誤招之間。旣自差備招致。則政院不必干涉。而啓請留門。況武藝別監。旣是輦下親兵。則宿衛所外。雖政院。豈可任自招去。問其委折乎。良可寒心矣。國榮曰。政院則以外司官員之無省記在闕。欲爲出送。至於啓請留門。而武藝別監之私自招去。大是失着矣。上曰。去夜坐直承旨。竝推考。出榻敎上曰。吏判明日當入來乎。國榮曰。今日當入來矣。上曰。未入來前。業欲許解本任。而面諭後。將下敎。故姑未許矣。國榮曰。今方恭竢處分。而其在私義。實難行公矣。上曰。未下直守令。幾何。國榮曰。略有之矣。命書傳敎曰。未下直守令及差員。未及下去者。竝令明日辭朝。命退去。諸臣以次出。
정조 2년
戊戌十月二十七日申時。上御誠正閣。吏判入侍時。吏曹判書洪樂純。行左承旨鄭民始。記事官柳孟養李信祜鄭東浚。以次進伏訖。上曰。見卿於久違之餘。不勝欣喜。樂純曰。臣猥蒙聖上如天之恩。出關外。居然一周歲矣。下情耿結。暫時不弛矣。今者特召而還朝。尤切感激。且今日入侍。下情尤萬萬忻悅矣。上曰。周年後見之。神貌不至衰敗矣。其間國家事變多端。又有吉慶之事矣。樂純曰。臣當先告吉事矣。旣行祔廟之禮。又行嘉禮。臣民莫大之慶。而至如小臣所欲達之懷。實爲無窮。而何能一一仰陳耶。臣父子兄弟。受恩罔極。爲今日臣子者。孰不被聖上之澤。而獨於臣家。山海難量。以臣區區下情。豈敢離闕庭半時。而昨年特命。出釐關西。未及數日。盜入宮墻。其時遠外驚怖之狀。不可勝達。而賴國家洪福。劇賊捉得。誠爲萬幸。而臣在遠不得還朝。且慮宿衛之不固。常以爲憂。聞特設宿衛所。以嚴警守。尤切忻忭矣。上曰。卿家又結戚聯。公私之幸。爲如何哉。樂純曰。臣家本是寒族。今又戚聯王室。惶恐怵惕。實無可達之辭矣。上曰。都承旨長在宿衛。勞瘁特甚。誠爲可悶。樂純曰。臣在關西時。爲慮其積瘁矣。來見其面。則凡百。比去時頗勝矣。上曰。見卿辭疏。豈不體諒。而此時冡宰之任。豈可輕易許解乎。樂純曰。臣爲國事。何敢擇其燥濕。而臣旣戚聯之後。淸要之任。有難冒據。在臣情私。誠甚悶迫。故未還朝前。略陳至懇矣。今承下敎。尤不勝抑鬱矣。上曰。昨年卿弟登科。故嘉禮後。特體知申之意。已爲區處。而至於卿。則處義稍有間者。雖居要任。豈有難安之理哉。樂純曰。伏見臣弟區處下敎。誠不勝感激矣。臣姪則擔負國家重事。可謂自作別論。而至於臣冢宰之任。有非戚臣所可暫冒者也。今若晏處是任。則以外面觀之。其姪入處帷幄。仰贊機務。其叔出掌銓權。黜陟人才。朝廷之上。豈獨有臣之叔姪哉。以此以彼。決不可貪恩叨寵矣。上曰。從當商量。更諭矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨蔡弘履坐。左副承旨吳載紹坐。右副承旨李在學坐直。同副承旨尹塾奉命在外。注書柳孟養藥院直一員未差。假注書李百亨仕直。事變假注書張至顯。仕
정조 2년
傳于蔡弘履曰。下直守令邊將。晝講同爲入侍。
정조 2년
張至顯偕來。代以朴奎淳爲事變假注書。
정조 2년
吳載紹。以弘文館言啓曰。副校理韓光近。由限已過。卽爲牌招察任。何如。傳曰。允。
정조 2년
事變假注書張至顯書啓。臣敬奉聖諭。馳往西部靑坡石橋里。傳諭于議政府右議政鄭弘淳所住處。則以爲。無狀賤臣。罪犯罔赦。泥首金吾。恭竢嚴命。恩旨荐下。威罰不加。情窮勢蹙。逬出城外。悚懍之極。無地自容。不意史官。臨宣聖諭。首尾百餘言。溫摯惻怛。誨之以過中。勉之以入城。臣奉讀未半。不覺感涕之被面。噫。事關祀典。國有常憲。聖恩涵貸。雖出於禮待。罪負旣重。何安其倖逭。鈇鉞未降之前。實無措躬之所。咫尺修門。轉動無路。跼天蹐地。雖有戰兢。深夜褫奏。未敢章皇。謹當以文字。仰暴危悰。命召。更事煩稟。尤恐猥越。姑爲祗留云。臣旣承偕來之命。姑爲仍留之意。敢啓。傳曰。知道。
정조 2년
右議政鄭弘淳疏曰。伏以臣。席藁郊坰。顒竢鈇鉞。不自意。溫諭夜降。近侍臨諭。非徒刑章之不加。反蒙恩禮之備至。天地庇覆之仁。父母顧育之慈。藹然於十行之內。負罪賤臣。何以得此。懼懍之極。神魂靡定。草草附啓。未能畢辭。顧何望聖鑑之垂察。誤恩愈隆。情地益蹙。達宵隕越。無所容措。淸廟祼獻。何等敬愼之地。而以臣無似。受命將事。凡係享儀。臣宜管檢。而初旣不飭。致有昏錯之失。論其罪犯。臣實爲首。至於臨急推移。猶可諉之變通之無路。追請重勘。事理當然。而慮未及此。亦復闕焉。始犯不謹之罪。終歸彌縫之科。跡實涉於自揜。情孰恕其旡妄。國有常憲。理難倖逭。公議之來。臣當受而不辭。俯仰慙惶。措躬無地。惟有遄被威罰。國體可尊。臣分可安。況亞終獻官。無所與於祼薦。而惟有譴罰之論。則臣之合被誅殛。不待兩言而決。嚴命未降之前。無非俟勘之日。隆眷雖摯。蠢動無路。辜恩慢命。罪又罔赦。伏乞聖慈。諒臣臲卼之踪。鐫削臣相職。仍命有司。勘臣罪犯。以昭法紀。不勝幸甚。答曰。省疏具悉卿懇。旣上辭啓。又陳辭疏。控免愈固。引義若前。虛竚之餘。大失所圖。予於卿。別有諄複者。卿今所處之位。卽古大臣之位也。予可不以古大臣之事。責之於卿歟。予嘗聞古大臣言。有曰勤攻吾之闕失。事可濟。功可成。古大臣之樂聞人言。不以爲咎。槪如此也。卿旣處古大臣之位。胡不以古大臣之事。自況歟。然予固知卿之本意。非不念斯義。特以事係莫重祀典。而同周旋之亞終獻。方在待勘之中。故卿獨難於遽然出脚而然耳。予已諒之。竝命分揀。卿更無巽辭之端。勿復過讓。卽起視事。是予之望也。傳于李在學曰。此批答。偕來史官。傳諭于右議政。
정조 2년
戊戌十月二十八日。記事官姜彙鈺。刑曹殺獄罪人李千奉加刑啓目。傳曰。除尋常。各別嚴刑。期於得情爲良如敎。
정조 2년
戊戌十月二十八日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。王大妃殿進御二錢重人蔘粟米飮。調竹瀝薑汁。一貼煎入。出榻敎上曰。吏判入來。周歲後見之。則別無衰白之事矣。卿於久違之餘。尤當慰悅矣。國榮曰。臣積阻之餘。今此相見。忻喜之極。不覺淚下矣。上曰。右相又爲出城云。昨日敦諭。已言之。而旣爲胥命。又納命召。足伸處義。而又此過引。甚可悶然矣。國榮曰。本事旣發之後。所重在焉。故自不得不過引矣。上曰。今日將欲陳箚云。承批後。可當入城乎。國榮曰。似然矣。上曰。吏判昨日筵席。又爲辭免。豈以戚聯。期於必遞乎。此則終涉過矣。國榮曰。不欲處要任。無或怪矣。上曰。古人有行之者。不必固辭矣。國榮曰。雖有已例。人見。各自不同。臣叔則不必冒此要任矣。上曰。海伯之罪人移配狀啓。刑曹回啓之言。可謂得體。罪人雖作亂。道臣守令不能制治。有此狀請。以作亂於海西。移配他道。則他道之民。何罪。國榮曰。聖敎誠然矣。當初狀請。極其率爾矣。命退去。諸臣以次出。
정조 2년
戊戌十月二十八日初更三點。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。右相去就。何以爲之云乎。民始曰。姑無所聞矣。上曰。出城則過矣。民始曰。本事所係旣重。其在處義。似當出城矣。上曰。俄者批答。何如。民始曰。極其隆重矣。上曰。海伯狀請移配者。可謂不善爲矣。民始曰。一罪人處置何難。而有此煩請乎。上曰。近來事擧行。極爲稽緩。嶺南別武士抄上京哨官事。禁將何時出擧條。而尙不頒布於該道云。兵曹之尙今掩置。良可駭然。民始曰。兵曹所當趁卽頒布。而尙未擧行者。殊極稽忽矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨蔡弘履坐直。左副承旨吳載紹坐直。右副承旨李在學坐。同副承旨尹塾奉命在外。注書柳孟養藥院直一員未差。假注書李百亨仕直。事變假注書朴奎淳仕。
정조 2년
李在學啓曰。合辭方張之時。憲府無詣臺之員。事甚未安。除在外疏批未回啓外。呈辭人員。竝卽牌招。何如。傳曰。允。
정조 2년
李在學啓曰。實錄廳。持去辛巳年日記合十二卷。先爲還來之意。敢啓。傳曰。知道。
정조 2년
以兵曹判書李徽之。典牲署犧牲看品出去事取稟。傳于鄭民始曰。仍佩往來。
정조 2년
傳于吳載紹曰。三覆處所。以熙政堂爲之。
정조 2년
以副校理韓光近。牌不進罷職傳旨。傳于蔡弘履曰。只推。
정조 2년
吳載紹。以刑曹言啓曰。別監李盛春決杖八十度放送之意。敢啓。傳曰。知道。
정조 2년
司諫沈念祖。持平沈豐之。校理李度默。修撰曺遠振黃昇源。副修撰李謙彬啓曰。請亟寢鄭致達妻減死安置之命。夬正王法。以洩神人之憤。請還寢韓翼暮金吾草記。勿施之命。請放歸田里罪人金相福。爲先極邊遠竄。請黑山島定配罪人龜柱。亟加嚴鞫。夬正王法。措辭見上答曰。不允。沈念祖沈豐之啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請還寢象厚。放歸田里之命。仍施絶島定配。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源。定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。沈豐之啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。夬正王法。請旌義縣減死安置罪人興老。亟寢酌處之命。仍令王府設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐鄕里。罪人李鳳昌沈德一李德成。罪人柳世輝蔡伯周盧聖翊。仍令王府。更加嚴鞫期於得情。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。措辭見上答曰。不允。沈念祖啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。夬正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請還寢福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢配處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府設鞫得情。夬正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一倂詳査。絶島散配。請漆原縣定配罪人志遜。更令王府。設鞫嚴問。期於得情。請散配罪人孫景完李德杓鄭德涵趙命禧金德獜。竝令王府。更加嚴鞫。依律處斷。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。措辭見上答曰。不允。李㖯伊事。物故。停啓。
정조 2년
戊戌十月二十九日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。昨日奉審承旨。皆入來乎。國榮曰。今日。當入來矣。上曰。大臣去就。何以爲之云乎。國榮曰。姑未入城云矣。上曰。城門開閉。事係重大。而每慮其疎虞矣。今此定式。誠甚好矣。國榮曰。如是定式後。似無疎虞之慮矣。上曰。王大妃殿。進御二錢重人蔘粟米飮。調竹瀝薑汁。一貼煎入。出榻敎上曰。封裹。皆入來乎。國榮曰。今方待令於政院矣。上曰。今番則方物不多。故不欲親臨看品。諸承旨詳細看品事。注書出去。分付。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨金用謙坐直。左副承旨蔡弘履坐直。右副承旨吳載紹坐。同副承旨李在學坐。注書柳孟養藥院直一員未差。假注書李百亨仕直。事變假注書朴奎淳仕。
정조 2년
吳載紹啓曰。三覆。六曹長官當爲進參。而吏曹判書洪樂純病不進。卽爲牌招。何如。傳曰。允。
정조 2년
傳于李在學曰。承旨房仍。同副承旨爲戶房。
정조 2년
以大司諫徐有防。正言李泰永鄭淵淳。持平金憙等牌不進罷職傳旨。傳于李在學曰。只推。
정조 2년
又傳于曰。昨日禮房承旨奉審時。健元陵崇陵執頉處。冬至。兼告由修改事。分付禮曹。
정조 2년
蔡弘履。以弘文館言啓曰。副校理韓光近。旣有只推之命。卽爲牌招察任。何如。傳曰。允。
정조 2년
鄭民始。以兵曹言啓曰。依傳敎。行首別監韓泰赫。張光益捉來本曹。不善擧行之事。反復詰問。則所供內。身爲行首別監。以迷劣所致。罰番別監五人。自是元額之外。故謂可以推移充數。任意代充於元額。而至於內巡檢至嚴之時。不持禁牌。任意往來者。別無他事。只緣不畏法意。不善申飭之致。罪當萬死。無辭遲晩云矣。敢啓。傳曰。當自內科治。分揀放送。
정조 2년
金用謙。以刑曹言啓曰。昨年三覆時。罪人李彝永減死嚴刑三次。絶島定配。重根減死嚴刑三次定配事。判下。故罪人李彝永奴重根。竝嚴刑三次。而未及發配之前。因臺啓。不得擧行矣。今已停啓。依前判下。罪人李彝永全羅道康津縣古今島。奴重根海南縣各定配所。卽爲押送之意。敢啓。傳曰。知道。
정조 2년
李在學。以刑曹言啓曰。外囚三覆後。依律。罪人李載仲徐道圭等。依法典。待季冬。趁立春前。行刑事。分付各該道臣之意。敢啓。傳曰。知道。
정조 2년
右議政鄭弘淳疏曰。伏以臣冒控危懇。仰請嚴誅。及奉聖批。恩渥冞隆。特原同事之臣。開臣進身之路。委曲庇覆。逈出尋常。負罪賤臣。何以得此於聖明之下也。自不覺以首頓地。汗淚交逬。伏況恩言諄複。提誨備至。其引義之過。勉以大臣之道。臣於此。尤不勝惶恐隕越之至。噫。臣之駑劣。何能望古人之萬一。而若其與物無競。休休有容。竊想有味。而想像焉。今於相規之言。何敢有一毫介意。前疏之自服。不暇受以爲罪。庶幾聖鑑之俯燭。惟其罪名旣重。刑章不加。而從他抆拭之譏。不思自靖之道。則不幾近於弁髦廉隅。無所忌憚之歸乎。此臣所以甘自陷於慢命之誅。而不知變者也。且念國家之置臺閣。所以重言路也。事非爽實。言出公議。而特以事在大官之故。惟事假借。無所施譴。則大官有罪。臺閣不必言。雖使有言大官。亦無所知懼。臺閣之不重。紀綱之不振。未必不自臣始。此臣之所大恐也。然則殿下其可徒以包涵爲事。賤臣亦何敢以寬貰爲幸哉。聖念若及於此。必有以處臣者矣。至於史官之遠臨荒村。亦已多日矣。君父諭命。何等嚴重。近侍降屈。何等異渥。而一味偃伏。無意轉動。只此一事。尤合重譴。伏乞聖慈。特賜鑑諒。卽命收還偕來。俾君命無至久辱。仍降威罰。重勘臣前後罪犯。以尊國體。以警具僚。不勝幸甚。答曰。省疏具悉卿懇。卿之控辭。何至於再至於三。而不知止。有若不準請則不欲已者然歟。卿無可辭之義。予有必致之念。卿何不思及於是。若是浼浼乎。今日亦諭於領左相。而設使卿有未審之端。不過錯料之事。則安有以此。輕解大臣之理乎。予雖不誠待鄕。豈不以腹心爲而强作邊幅。有此屢屢敎乎。卿之尙今深引。何其不相孚耶。企想之餘。又此勤諭。卿其幡然造朝。庸副予慇懃之意。傳于蔡弘履曰。此批答。遣史官。傳諭于右議政。仍令偕入。
정조 2년
李在學啓曰。漢城判尹蔡濟恭兼帶知實錄事。禮曹判書金華鎭兼帶同知經筵事之任。旣入闕中。不爲肅謝。直爲出去。事甚未安。推考警責。何如。傳曰。允。
정조 2년
戊戌十月三十日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。禮房承旨。馳詣宗廟景慕宮奉審後。祭物看審。諸執事摘奸以來。出榻敎上曰。王大妃殿。進御二錢重人蔘粟米飮。調竹瀝薑汁一貼煎入。出榻敎上曰。今日三覆罪囚。止二人。別無詳覈者矣。國榮曰。初覆再覆。旣無可疑之端。今日三覆。惟在重人命之義。復何可議於其間乎。上曰。吏判。何不入參乎。國榮曰。非但有身病。見帶之職。期於必遞。故不爲入來矣。上曰。其所處義。終涉過當矣。命退去。諸臣以次出。
정조 2년
戊戌十月三十日酉時。上御熙政堂。右承旨入侍時。行右承旨金用謙。假注書李百亨。記事官李信祜鄭東浚。以次進伏訖。上謂用謙曰。卿貴矣。文谷之孫。夢窩之姪。豈不貴哉。對曰。世德然矣。小臣不肖。聖敎何敢當也。上曰。筋力好矣。對曰。視年不甚衰矣。上曰。今年幾何。對曰。七十七矣。上曰。見卿則欣然見輒除授。今在院中。凡事。其能修擧乎。對曰。聖敎及此。還無仰達之辭。而第先朝。有七十勿爲呼望受敎。今臣犬馬賤齒。已踰七十。行當陳辭矣。況何能修擧凡事也。上曰。今姑行之。昔者。任埅之年多於卿。而肅廟朝。入耆社時。人稱地上仙矣。今以卿爲承旨者。爲其叩問故耳。對曰。年老故多經歷事。非有知也。上曰。都承旨。每謂卿貴矣。上曰。夢窩自警篇序文。好矣。卿近做何樣冊。見何等書乎。對曰。有欲爲冊子。而無器具未果焉。只倣大學衍義補。皆入名臣碩輔而爲之。又欲留意於禮記矣。上曰。音律亦知之。而律呂新書見之否。對曰。見之矣。上曰。然則知律呂矣。對曰。初不知黃鍾爲本之理。何以强論律呂耶。若鍾石磬聞之。淸濁。或可辨矣。上曰。南陽之出磬。海州之生黍。可謂應時而與民樂。世宗朝創爲之。知之乎。對曰。然矣。上曰。卿與掌樂提調。參論釐正音律。好矣。對曰。臣旣無明知。官非掌樂。何可與議乎。上曰。陵寢素膳之規。何如。對曰。此古相臣黃喜爲之。而猝難變通矣。上曰。人各有所尙。卿之所好。何也。對曰。無所尙。只好看兵書及史記矣。上命書傳敎曰。兵判之城外仍佩。似是格外。已有下敎者。所帶典牲署提調。今姑許遞。上曰。五禮儀。大中小祀。知之乎。此必是開元禮矣。對曰。五禮儀申叔舟爲之。而世人多不知之故。或有未盡者云矣。上曰。五禮儀。無一字欠處矣。對曰。然矣。上曰。俄者。典牲提調之許遞。欲任卿故耳。孔子之牛羊茁長。壯聖人事。非可擬也。祀典。卿亦必善爲之矣。對曰。纔遞仍命。還甚屑越。不敢當矣。上曰。經書。有可言者耶。中庸天命之謂性。率性之謂道。修道之謂敎。何謂也。率性之率者。其義。何也。人之工夫。至第三句修字始見歟。自率字用之耶。對曰。已於率字。人工入矣。上曰。若以人工訓。此率字則太似關重。不如以因其勢利導之意。輕輕看之爾。對曰。聖敎是矣。上曰。於書有可疑者耶。傷人問馬。世以爲朴世堂之罪。而此中原士人之說耳。非創出之語也。以此咎罪。實則冤痛矣。對曰。然矣。上曰。孟子。有養莫善於寡慾之語。而周濂溪養心說。以爲寡焉而至於無者。似欠本意。終不如朱子所訓此慾。耳目口鼻之慾之爲順便矣。對曰。然矣。上曰。理氣。何以知之乎。對曰。已有先正商確之論矣。上曰。奇高峯說。是之耶。退溪。卒則同歸於高峯之說矣。對曰。然矣。上曰。近來徵士。卿皆知之乎。對曰。不得頻見。故不能深知。其一則臣之五寸。而爲人頗溫雅矣。上曰。金民材之子。何在。對曰。流落居在於嶺南醴泉地。而人無知之者矣。上曰。卿亦有人無知之底意矣。平居。善戲謔乎。對曰。此亦不能爲矣。上命退。承史以次退出。
정조 2년
行都承旨洪國榮藥院直。行左承旨鄭民始坐。行右承旨金用謙坐。左副承旨蔡弘履坐直。右副承旨吳載紹坐。同副承旨李在學坐直。注書柳孟養病一員未差。假注書金勉柱藥院直李百亨仕直。事變假注書朴奎淳仕。
정조 2년
金用謙啓曰。大司憲趙時俊疏批。未回啓。執義兪彦鏶。掌令金鍾厚尹弼秉在外。持平金憙沈豊之呈辭。以監察茶時之意。敢啓。傳曰。知道。
정조 2년
柳孟養病。代以金勉柱爲假注書。
정조 2년
傳于蔡弘履曰。左副承旨。馳詣景慕宮。奉審後。諸執事進排官。摘奸以來。
정조 2년
有政。吏批。判書洪樂純進。參判徐浩修牌不進。參議李義翊牌不進。承旨蔡弘履進。以沈墢爲工曹參判。李秉模爲戶曹參判。沈豊之爲吏曹正郞。鄭必忠爲禮曹正郞。金用謙爲掌樂提調。徐浩修爲典牲提調。李獻祜爲宗廟令。李奎亮爲掌樂主簿。金履仁爲禮賓主簿。李時淵爲長興主簿。朴天俊爲明陵參奉。尹寅喆爲莊陵參奉。李悌源爲禧陖參奉。鄭東愈爲童蒙敎官。南柱老爲南陽府使。
정조 2년
兵批。判書李徽之病。參判徐有隣病。參議李秉模病。參知宋煥喆入直進。承旨李在學進。副司直朴師訥尹塾南鶴聞。副司果金履禧李觀賢宋益休。
정조 2년
以吏曹參議李義翊牌不進罷職傳旨。傳于蔡弘履曰。只推。
정조 2년
蔡弘履。以禮曹言啓曰。卽接禧陵明陵官員所報。則本陵冬至祭享時。兩官。當爲備員參祀。而參奉俱有闕未差。卽速變通云。莫重祭享。兩官不可不備員。兩陵參奉有闕代。竝令該曹。卽爲口傳差出。以爲備員將事之地。何如。傳曰。允。
정조 2년
又以備邊司言啓曰。卽見義州府尹具㢞狀啓。則白翎漂人。未及付於謝恩使行入柵前。當付於冬至節行云矣。去咨文中。月日相左。勢難仍用。令槐院。卽爲改書安寶。同付於節使之行。原咨文。還爲上送之意。分付。何如。傳曰。允。
정조 2년
戊戌十一月初一日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。吏判。入來乎。國榮曰。日事違傲。其在義分。殊涉屑越。俄已承牌矣。上曰。今日政。窠闕幾何。國榮曰。別無多窠。而初入仕最爲不少矣。上曰。昨夜。見金用謙。問古今治亂名物度數。則所知者雖博而不正。頗不草草矣。國榮曰。此人。素稱多聞。足可與語矣。上曰。然矣。國榮曰。臣頃已仰奏。而臣之所帶之任。無非劇務。提擧之兼。亦爲四五。以些少精神。實難堪當。所帶提擧中緊務。特命許解。千萬伏望。上曰。卿屢懇解劇。豈可不體諒乎。仍命書傳敎曰。知申方帶劇務。兼職請解者。久矣。兼帶中。掌樂院提調。今姑許遞。上曰。王大妃殿進御二錢重人蔘粟米飮。調竹瀝薑汁。一貼煎入。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始坐直。行右承旨金用謙病。左副承旨蔡弘履坐直。右副承旨吳載紹坐。同副承旨李在學坐。注書柳孟養病一員未差。假注書金勉柱藥院直李百亨仕直。事變假注書朴奎淳仕。
정조 2년
鄭民始。以都摠府言啓曰。今日入直宣傳官武兼及有廳軍士。當爲中日習射。而冬至使拜表相値。不得爲之之意。敢啓。傳曰。知道。
정조 2년
傳于蔡弘履曰。三使臣留待。
정조 2년
蔡弘履啓曰。初六日毓祥宮酌獻禮祭文。當爲製進。藝文提學洪國榮。待明朝牌招。何如。傳曰。允。
정조 2년
諭刑曹綸音。理獄。莫難於讞獄。亦莫難於折獄。故等是死罪。而有斬與絞之別。又有待時與不待時之分。蓋欲於讞獄之始。方彼比此。或直斷或旁照。俾無錙銖之或差於折獄之後也。書曰。惟輕非輕。有倫有要。不其然歟。自唐世斷死刑也。獄具而錄奏。臨決而詳覆。及其行刑之日。天子齋居食素。不擧樂。示民以哀矜惻怛之意也。我朝用是制。每歲季冬。斷死刑。先三月詳覆。覆必三焉。自政府署事之規罷。政歸法曹。詳覆之法。但行於待時之囚。不行於不待時之囚。是豈立法之本意也哉。雖就目下事言之。有不待時行刑之囚。而謂無詳覆之例。致有擬律不審。莫能糾正之弊。可謂疎漏之甚者。凡大逆不道及罪犯綱常之類。大臣莅鞫。三司按獄。猶有詳覆之意。至於不待時之囚。大臣三司。不得閱實其事。但以一律官之見。攛那律文。構案而上于獄官。獄官。曾不索思。涉筆占位。署惟謹焉。何其愼於待時之囚。而忽於不待時之囚也。今後須遵舊典。雖非待時之囚。自卿曹。議讞報議政府。更加詳覆。始許登聞。則讞獄之體。不期重而自重。折獄之道。不期愼而自愼。咨爾卿曹。照此遵行。
정조 2년
鄭民始。以兵曹言啓曰。今十一月初六日。毓祥宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 2년
行右承旨金用謙疏曰。伏以臣。本以庸碌。且乏才能。徒藉先蔭。致位至此。居常愧懼。若隕淵谷。乃於昨日三覆入侍時。忽伏蒙銀臺特除之命。仍有先入侍後謝恩之命。臣於是。驚惶感激。莫省所以措躬也。及至中夜。又蒙賜對之命。深宮靜嚴之中。伏蒙恩言。首尾先故。又復縷縷詢咨。無所不至。而假之以色辭。有若家人父子者然。臣益復感戴銘鏤。實不知所以圖報也。第臣筋力。較之年齒。雖不甚衰耄。而夙夜奔走之職。有難堪任。且臣竊伏見先大王朝。特命定式。年過七十之人。則拔於承宣之望。而申𣷯洪啓遠兩人。俱有特除之命。而因其疏辭。旋卽許遞。此事卽今。有若挈令。臣若復不揆廉隅。冒沒行公。則其貽笑於人必大矣。伏願聖明。俯賜體諒。特命遞臣所帶之職。以遵成憲。以安賤分。千萬幸甚。臣於昨日政。又蒙掌樂提調之命。竊念此職。自國朝以來。非文宰峻望。則未有得兼者。臣之猥玷。亦極匪分。竝乞刋改焉。答曰。省疏具悉。七十之限。旣有先朝之定式。疏中。又指陳許免之人。本職許遞焉。
정조 2년
戊戌十一月初二日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。今日寒事頗緊。聖候。若何。而王大妃殿調候。亦何如。上曰。慈殿患候。幸無更添。而此是宿患。加減無常。焦悶何言。國榮曰。昨聞醫女所傳。則粟米飮進御多日。自內有姑止之敎。何以爲之乎。上曰。粟米飮若未煎進。則姑置之好矣。上曰。藥房十日日次問安。一依舊例勿爲。出榻敎上曰。偸褥罪人。刑曹。以不待時行刑草記。此雖是死罪。其在愼獄之道。事甚如何。其直自該曹草記。實有乖於三覆之意。方欲詢問於大臣。以爲釐正之地。卿意則。何如。國榮曰。雖不待時罪人。不害爲審覆而處之。而刑官之直爲擬律擧行。事涉如何。果如聖敎矣。下詢處之。好矣。上曰。右承旨陳疏。援例乞免。旣有所據。則不心强迫矣。國榮曰。似然矣。上曰。工參沈墢。今日謝恩耶。國榮曰。然矣。上曰。昨政擧擬此人。可謂恢公。而其他政望。亦多疏滯。吏判能不負倚毗之意矣。命退。諸臣退出。
정조 2년
戊戌十一月初二日辰時。上御熙政堂。大臣三使臣刑曹堂上。同爲入侍時。領議政金尙喆。左議政徐命善。上使鄭光漢。副使李秉模。書狀趙時偉。刑曹判書具善復。參判鄭一祥。參議柳戇。右副承旨吳載紹。假注書李百亨。記事官李信祜鄭東浚。以次進伏訖。尙喆等進曰。近日猝寒。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。秋曹堂上及三使臣進前。皆以次進伏。上曰。北京。幾里。光漢曰。三千里矣。上曰。數千里銜命。當此寒時。無事往還也。光漢曰。王命所仗。自當無事往來矣。上曰。今番亦難充包耶。命善曰。今番似勝矣。上曰。上使曾經灣尹。彼地事情。似有可知矣。尙喆曰。已言使臣矣。康熙登極六十年。有頒詔事矣。今乾隆登極年數。雖未及。而年歲則已及於康熙頒詔之時矣。彼或有此等議論與否。今番使行。探來事。俄已言之矣。上曰。果好矣。着實探來。可也。頃者。刑曹參判入去時。事情多所知來。可謂善其奉使矣。尙喆曰。辛卯年六十還甲時。有別宮營造云矣。若爲太上皇。則今番或有所聞矣。上曰。事情。今行詳探以來好矣。何日渡江乎。光漢曰。今月二十七八日間。似可渡江矣。上曰。今番歲幣外無物矣。歲幣幾馱乎。秉模曰。一百六十馱矣。上曰。使臣前發送乎。對曰。已爲先送矣。上曰。淸於我國。可謂極盡矣。命善曰。自康熙時。然矣。尙喆曰。賜馬之典。朝鮮外無之云矣。上命三使臣先退。上曰。昭寧園丁字閣事。卿等聞之否。宮園與陵有異。而無傍照之文矣。大明律。大中小三祀神御物所偸。雖中祀。其罪同。而毓祥宮。當以中祀擧行。則犯罪者之用律。無容更議矣。尙喆等曰。聖敎是矣。上曰。秋曹堂上。見再昨下敎後。始得出律文耶。善復曰。毓祥宮之爲中祀。臣等不知矣。上曰。在獄情。厥漢爲原犯乎。善復曰。雖無贓物。此漢之爲原犯無疑矣。上曰。厥漢之偸出焚之者。何意也。善復曰。焚之欲其滅跡之計。而曾與守僕作隻。因若除去。則渠欲爲守僕故也。上曰。先王朝毓祥宮偸帳者。仍爲物故矣。善復曰。伊時小臣爲捕將。以巡邏之不嚴罷職矣。上曰。此漢更無疑矣。尙喆等曰。然矣。上曰。刑曹更爲擬律。以中祀制爲之。可也。判付在秋曹上曰。園官不善爲矣。善復曰。奉審久不爲故耳。上曰。每五日爲之耶。尙喆曰。然矣。上曰。與今番陵官異矣。命善曰。然矣。今番陵則拔鎖金偸去。而此則開鑰而入。還鎖而去。不啓門奉審則不知矣。尙喆曰。陵園守直官之五日一奉審。卽法例。而昭寧園入直官之不爲奉審。殆近一望。今於園所生事之後。有此現發。事甚驚駭。當該守奉官。汰去。何如。上曰。依爲之。出擧條尙喆曰。罪人議律。有此疎漏之失。秋曹諸堂。竝從重推考。何如。上曰。依爲之。出擧條上曰。藥房日次。依舊例勿爲。出榻敎上曰。右相。何心如是耶。命善曰。焚香前。所當不知。而終後仍置。有不善爲。亞終獻官。旣請譴削。則大臣尤有所惶悚矣。上曰。其大臣。本來綜核而今如此。誠所不意矣。然何可遞之乎。予所敦勉旣如此。必有動靜。而冬至前。似宜入來矣。上曰。其時殿司官。誰也。尙喆曰。曺允先也。命善曰。故參判命敎之姪也。尙喆曰。從今以後。雖臣等。凡事尤必詳審矣。旣出陵園事。若怨司官。則又安知無此等事乎。上曰。然矣。上曰。社稷位版。偸去者。多矣。尙喆曰。前有如此事比比。誠一大弊矣。上謂載紹曰。拜表時。殿庭內雜人及喧譁。各別禁戢事。申飭于進去承旨。仍命退。諸臣以次退出。
정조 2년
戊戌十一月初二日午時。上御誠正閣。左承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。昨日吏判。政事。可謂善爲之矣。民始曰。然矣。聞初仕及承傳擬望。皆叶公議。至於朴天俊。是故參判鳳齡之孫。而年近六十云矣。上曰。工參望。亦好矣。民始曰。聞沈墢。在散地八年。始爲之云矣。上曰。右承旨。陳疏乞遞。而其筋力。則足可供仕矣。民始曰。筋力雖健。似難供劇於夙夜之職矣。上曰。掌樂提擧。可謂得人矣。民始曰。以蔭官帶提擧者。古亦無之。此別是異恩矣。樂院事。似必有修擧者矣。上曰。金用謙。與徐浩修。有戚分云。然否。民始曰。金用謙。卽故參判沈鋐之壻。而沈鋐。卽徐浩修之姨母夫也。上曰。昭寧園偸褥罪人。比向來正法者。罪同跡異。奉三。其時偸褥燒火於洞口僻處。而此漢。則燒火於守僕間廚下。則守僕輩。豈不卽知之乎。此甚可疑。民始曰。究其情跡。則果如聖敎。而其所罪犯一也。似當施以同律矣。上曰。三覆之法。自唐宗始。而出於審愼之意也。處斬等罪人。則大臣三司。皆得參聞覆決。而至於此等罪人。則只自法司。照律草記。似涉如何。且況不待時罪人。罪名尤重者乎。此後則使大臣。更爲詳覆好矣。民始曰。聖敎誠好矣。其在欽恤之道。似當如此矣。上曰。禮判。尙不行公乎。民始曰。大臣旣以此引義不出。則亞獻官。亦當同其處義矣。上曰。今日兩司皆入來乎。民始曰。諫院則司諫沈念祖。正言鄭淵淳入來。進參拜表。憲府則無入來之人矣。命退。諸臣退出。
정조 2년
戊戌十一月初二日初更。上御誠正閣。左承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。五禮儀云。凡係陳賀箋文。只最高官封進。京中則大臣率百官進箋。初無最高官之可言。外方則八道兩都。皆封進箋文。此則當隨其資秩。以最高官爲之。而近來外方。不用此規。何故耶。俄有知入之敎。果爲詳問該曹乎。民始曰。招問禮吏。則五禮儀所載。只載綱領而已。至於細節。臨時添刪。故無京外區別之事。每當陳賀時。只憑儀註。謄錄擧行云矣。上命書右承旨疏批。又命書傳敎曰。副司直李鎭衡。承旨除授。又命書傳敎曰。今番昭寧園神御床褥席。偸竊罪人之擬律也。該曹。只引大祀神御物偸竊之律。不援中祀亦同之文。故予意。初以爲毓祥宮。旣是中祀。則園獨不可用祀之律云。朝聞刑堂言。始知當初照律文書。闕却下一段矣。該堂。旣命問備。原文案。添書後。卽當行刑。而更思元犯年山之偸出床褥。意在欲害守僕之計。則推以事情。似必深入無人之地滅跡。不當於守僕房竈口燒火也。此已違端。且旣俟守僕入匙次出去之隙。則安知守僕之未及入來。肆然區處於守僕所居之處乎。又況被人易知之事。不少畏顧。則亦必有同惡之人。而然係是不待時之律也。今乃輕易決折。從後如得冤枉之端。甚非恤刑之本意。前者。毓祥宮偸帳之變。以玄昶事。先大王。每有嗟惜之敎。予所仰聆者。以此意。其令刑曹知悉。正法罪人斗山結案勿施。更爲出意見究覈。如不得情。加刑取服以聞。上曰。偸褥罪人之情跡。頗有可疑者。其時燒火之際。守僕輩。決無不知之理矣。民始曰。守僕輩之匿不以聞。似是生怯之致。然終不無疑端矣。上曰。此傳敎。卽爲頒布。明日雖値齋戒。其今開坐事。分付該曹。可也。賤臣。承命出。分付。上曰。右相去就。何以爲之云耶。尙今引入。甚可悶也。民始曰。臺臣旣請亞終獻官譴削之典。則初獻官之比他較重。自在不言之中。此爲大臣萬萬難安之端。似必欲一伸廉隅矣。上曰。大臣處義。太過矣。方住於何處云耶。民始曰。住於南門外靑坡云矣。命退。諸臣退出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨吳載紹偕來進去。同副承旨李在學坐直。注書柳孟養病一員未差。假注書金勉柱仕直李百亨奉命在外。事變假注書朴奎淳奉命在外。
정조 2년
李在學啓曰。大司憲未差。執義兪彦鏶在外。掌令金鍾厚在外。尹弼秉在外。持平金憙呈辭。一員未差。以監察茶時之意。敢啓。傳曰。知道。